પદ્મશ્રી શ્રીદેવી વિશે હજી એની પ્રોફેશનલ રાઇવલરી, મિથુન-જીતેન્દ્ર સાથેનાં અફૅર, બોની સાથેનાં લગ્ન, સ્ટિવન સ્પીલબર્ગથી લઇને ‘બાહુબલિ’ જેવી ફિલ્મો નકારવાના કિસ્સા, પાછલા ઘણા સમયથી એ શા માટે વધુ ને વધુ પાતળી-બેજાન લાગતી હતી, એનો ધ્રૂજતો અવાજ, બ્યુટિ ટ્રીટમેન્ટ્સ વગેરે અઢળક ચર્ચાઓ કરી શકાય તેમ છે. ફિલ્મમેકર રામ ગોપાલ વર્મા શ્રીદેવીના આશિક છે. એમણે પોતાના પુસ્તક ‘ગન્સ એન્ડ થાઇસ’માં શ્રીદેવીને અદભુત અંજલિ આપતો એક આર્ટિકલ લખ્યો છે. એ આર્ટિકલને સુધારીને એણે શ્રીદેવીની ઑબિચ્યુઅરીમાં પણ કન્વર્ટ કર્યો છે. તે આર્ટિકલમાં એણે કબૂલેલું છે કે પોતે ‘ક્ષણ ક્ષણમ’ ફિલ્મ માત્ર શ્રીદેવીને ડિરેક્ટ કરવા અને પોતાના કેમેરામાં કેદ કરવા માટે જ બનાવેલી. ઑરિજિનલ આર્ટિકલમાં રામુએ લખેલું, ‘શ્રીદેવી ઈશ્વરે અત્યાર સુધીમાં સર્જેલી મોસ્ટ બ્યુટિફુલ અને સેક્સિએસ્ટ સ્ત્રી છે. ઈશ્વર આવી બેનમૂન કળાકૃતિઓ લાખો વર્ષોમાં માત્ર એક જ વાર સર્જે છે. શ્રીદેવીને સર્જવા માટે હું ઈશ્વરનો આભાર માનું છું અને કેમેરાની શોધ કરવા બદલ લુઇસ લ્યુમિએરનો પણ. એવો કેમેરા જેમાં મેં શ્રીદેવીની સુંદરતાને કાયમ માટે કેદ કરી છે.’ જ્યારે ઑબિચ્યુઅરીની છેલ્લી લાઇનમાં રામુએ લખ્યું છે, ‘શ્રી તું જ્યાં હોઇશ ત્યાં હું તને કાયમ માટે પ્રેમ કરતો રહીશ.’ શ્રીદેવીના ચાહકો તરીકે આપણે પણ આ વાક્ય નીચે હસ્તાક્ષર કરી શકીએ.